Soldate beseer toe militêre voertuig omslaanDie SAMil 20-vervoerwa het glo van ‘n brug af getuimel. (Foto: Vehicle Trackers/Twitter) Vyf lede van die Suid-Afrikaanse Nasionale Weermag (SANW) is na ’n hospitaal geneem nadat ’n militêre voertuig Maandag in die omgewing van Ladysmith in KwaZulu-Natal omgeslaan het. Die soldate, almal verbonde aan 5 SA Infanterie Bataljon (5 SAI), was in ’n SAMil 20-vervoerwa van die Boschhoek-opleidingsarea op pad terug na 5 SAI in Ladysmith toe die voertuig omstreeks 10:00 op die Wasbank-pad omgeslaan het. Die SAMil 20 het na bewering van ’n brug afgetuimel. Die brug is glo op ’n grondpad geleë. Die soldate het ligte tot ernstige beserings in die ongeluk opgedoen en is na twee onderskeie hospitale in Ladysmith geneem vir mediese behandeling. Die SANW sê in ’n verklaring ’n ondersoek sal gelas word na die omstandighede wat tot die ongeluk gelei het.